കോവിഡ് അതിജീവനത്തില് പുനരുജ്ജീവന പദ്ധതികള് നടപ്പിലാക്കി തലശേരി അതിരൂപത ഇരിട്ടി: കോവിഡ് സൃഷ്ടിച്ച പ്രതിസന്ധി തരണം ചെയ്യാന് പുനരുജ്ജീവന പദ്ധതികള് നടപ്പിലാക്കി തലശേരി അതിരൂപത. കണ്ണൂര്, കാസര്ഗോഡ് ജില്ലകളിലെ നാനാജാതി മതസ്ഥര്ക്കായാണ് കൈത്താങ്ങായി അതിരൂപതയുടെ സഹായഹസ്തം നീണ്ടത്. ഭക്ഷ്യ കിറ്റ്, ചികിത്സാ സഹായം, കുട്ടികള്ക്കുള്ള പഠനസഹായം, ഓക്സിജന് കോണ്സന്ട്രേറ്റര്, ഫലവൃക്ഷ തൈകള്, പിപിഇ കിറ്റുകള്, മാസ്കുകള്, സാനിറ്റൈസര് തുടങ്ങിയവയുടെ രൂപത്തിലാണ് സഹായമെത്തിയത്. തായ്വാന് ആസ്ഥാനമാക്കി പ്രവര്ത്തിക്കുന്ന സ്ത്രീകളുടെ ജീവകാരുണ്യ സംഘടനയായ ബുദ്ധിസ്റ്റ് സു ചി TZU CHI ഫൗണ്ടേഷന്റെ സഹായത്തോടെ സെന്റ് കമില്ലസ് സന്യാസസമൂഹം നേതൃത്വം നല്കുന്ന സ്നേഹ ചാരിറ്റബിള് ട്രസ്റ്റ് വഴിയാണ് ഈ സഹായങ്ങള് എത്തുന്നത്. ഇന്ത്യയിലെ വിവിധ സ്ഥലങ്ങളില് ഇത്തരം സഹായങ്ങള് ഇവര് നല്കുന്നുണ്ട്. കണ്ണൂര്, കാസര്ഗോഡ് ജില്ലകളിലെ വിവിധ മതസ്ഥരായ പതിനയ്യായിരത്തോളം കുടുംബങ്ങള്ക്കാണ് ആയിരത്തിലധികം രൂപയുടെ വിവിധ ഭക്ഷ്യവിഭവങ്ങള് അടങ്ങിയ കിറ്റ് വിതരണം ചെയ്തത്. അരി, ആട്ട, വെളിച്ചെണ്ണ, വിവിധതരം പൊടികള്, പഞ്ചസാര, റവ, സോപ്പ്, കടല, പയര്, വന്പയര്, പച്ചരി, തുടങ്ങി പത്തില്പ്പരം വിഭവങ്ങള് ചേര്ന്ന കിറ്റാണു വിതരണം ചെയ്തത്. ഇടവകതോറും ഓരോ പ്രദേശത്തെ എല്ലാ വിഭാഗത്തിലുംപെട്ട ആളുകളെയും ഉള്പ്പെടുത്തിയാണ് കിറ്റുകള് വിതരണം ചെയ്തത്. ഒന്നര കോടി രൂപയാണ് ഇതിനായി ചെലവാക്കിയത്. കോവിഡ് മൂലവും അല്ലാതെയും ചികിത്സയ്ക്കായി ബുദ്ധിമുട്ടിലായ നൂറുകണക്കിന് രോഗികള്ക്ക് ചികിത്സാസഹായം നല്കി അതിരൂപത ഈ ദുരിതകാലത്ത് ജനങ്ങള്ക്കൊപ്പം നിന്നു. പലര്ക്കും ജോലി നഷ്ടപ്പെട്ടതും ഉള്ള തൊഴിലിന് പോകാന് കഴിയാത്തതുമൂലവും തുടര്ന്നുവന്നിരുന്ന ചികിത്സ മുടങ്ങുന്ന സാഹചര്യവും കോവിഡിന്റെ അനന്തര ഫലങ്ങള് എന്നോണം മാസങ്ങളോളം ആശുപത്രിയില് കഴിയേണ്ടിവന്ന നൂറുകണക്കിന് ആളുകള്ക്ക് അതിരൂപതയുടെ നേതൃത്വത്തില് ചികിത്സാസഹായമെത്തിച്ചു. കോവിഡ് മഹാമാരി ഏറ്റവും പ്രതികൂലമായി ബാധിച്ച മേഖല വിദ്യാഭ്യാസമേഖലയാണ്. അതുവരെ അധ്യാപകരുടെ മുന്നില് പോയിരുന്നു പഠിച്ച കുട്ടികള് വീടുകളിലിരുന്നു പഠിക്കുന്ന ഓണ്ലൈന് സംവിധാനത്തിലേക്ക് മാറ്റിയതോടെ പല കുട്ടികളുടെയും പഠനവും നിലച്ചു. പലര്ക്കും ടിവി, ഇന്റര്നെറ്റ്, മൊബൈല് ഫോണ് സൗകര്യങ്ങള് ഇല്ലാത്തതുമൂലം പoനം വഴിമുട്ടി. നൂറിലധികം മൊബൈല് ഫോണുകളാണ് ഈ മേഖലയില് അതിരൂപത വിതരണം ചെയ്തത്. കൂടാതെ ടെലിവിഷന്, കേബിള് സൗകര്യവും ഒരുക്കിനല്കി. രണ്ടു ജില്ലകളിലെ 14 ആശുപത്രികള്ക്കാണ് ഓക്സിജന് കോണ്സന്ട്രേറ്റര് നല്കിയത്. ഒരു യൂണിറ്റിന് ഒന്നേകാല് ലക്ഷം രൂപയിലധികമാണ് വില. കൂടാതെ വിവിധ സ്ഥലങ്ങളില് സാനിറ്റൈസര്, മാസ്ക്, പിപിഇ കിറ്റ് തുടങ്ങിയവയും വിതരണം ചെയ്തു. കോവിഡ് രോഗികള് ഓക്സിജന് സൗകര്യമുള്ള കിടക്കകള് കിട്ടാതെ ബുദ്ധിമുട്ടുന്ന വാര്ത്തകള് മാധ്യമശ്രദ്ധ നേടിയിരുന്നു. മലയോരമേഖലയില് ഒരു പരിധിവരെ ഇത് കുറയ്ക്കുന്നതിന് അതിരൂപതയുടെ ഇടപെടല് സഹായിച്ചു. തകര്ന്ന കാര്ഷിക മേഖലയെ പുനര്ജീവിപ്പിക്കുവാന് വിവിധ മേഖലകളില് ഫലവൃക്ഷ തൈ വിതരണം ചെയ്തു. കാര്ഷികവിപണി പുനര്ജീവിപ്പിക്കുക എന്നതോടൊപ്പം ആളുകളില് പ്രതിരോധശേഷി വര്ധിപ്പിക്കുന്ന ഫലവൃക്ഷങ്ങളും വിതരണം ചെയ്തു. അടിയന്തര സാഹചര്യങ്ങള് നേരിടുന്നതിന് ടാസ്ക് ഫോഴ്സ് രൂപീകരിച്ചു. പ്രളയം, കോവിഡ് തുടങ്ങിയ ദുരന്തങ്ങള് വ്യാപിക്കുമ്ബോള് മുന്നില് നിന്ന് പോരാടുക എന്നതാണ് ടാസ്ക് ഫോഴ്സിന്റെ ലക്ഷ്യം. കോവിഡ് ബോധവത്കരണം, രോഗീപരിചരണം, അടിയന്തര വൈദ്യസഹായം, പ്രളയ ദുരന്തങ്ങളുടെ അതിജീവനം തുടങ്ങിയവയാണ് ലക്ഷ്യം വയ്ക്കുന്നത്. സെന്റ് കമില്ലസ് വൈദികരാണ് ഇതിനുള്ള പരിശീലനം നല്കുന്നത്.